Grondeisers val boer op plaas aan(Argieffoto: Maroela Media) ŉ Boer van Middelburg in Mpumalanga is erg aangerand nadat ŉ groep grondeisers hom aangeval en ure lank aangehou het. Danie Heyns (60), wat deur die week in Gauteng woon en oor naweke boer, is pimpel en pers geslaan en een van sy skouerblaaie is ook gebreek. Dít nadat hy ŉ grondeiser gekonfronteer het oor ŉ onwettige struktuur op sy plaas. Op 17 Oktober het Heyns die beweerde oortreder aangetref waar hy besig was om ŉ sinkhut op die plaas te bou. Daar is reeds jare gelede ŉ hofbevel gekry wat hom verhoed om enige strukture op die plaas op te rig. Heyns het hom daaroor gekonfronteer. “Ek wou die situasie met hom uitklaar en sommer ook video’s as bewyse neem,” sê hy. “Die man het egter my met ŉ spies en toe met ŉ hark bestorm. Ek het my pistool byderhand gehad en ŉ waarskuwingskoot afgevuur. Hy het nietemin steeds op my bly afstorm. “Ek kon hom doodgeskiet het, maar ek het nie.” Die man het Heyns met die hark oor die kop geslaan en die pistool het in die proses uit sy hande gevlieg. Nog drie mans het hom toe oorrompel en aangehou. “ŉ Groep van tussen 15 en 20 mense van die omgewing, sommige van hulle werkers op buurplase, het later daar opgedaag en my vir langer as twee uur om die beurt geteister en aangerand.” Hy sê hy het reeds die oggend voordat hy die besetters genader het, die polisie ontbied, maar dié het gesê hulle sal later eers ŉ draai kan maak. “Ek is nie seker of die polisie wel gekom het as gevolg van my oproep vroeër en of iemand anders hulle ontbied het nie, maar hulle het eindelik daar opgedaag,” sê hy. Die beweerde aanvallers is beveel om Heyns los te maak, maar in die proses aan sy gebreekte skouer geruk en pluk. Volgens Heyns het die polisie nie beslag gelê op een enkele wapen of iemand in hegtenis geneem nie. “Een van my plaaswerkers het daar aangekom en my buurman ontbied. Hy het my sowat 45 minute later hospitaal toe gevat. “Toe ons by die dorp inry, sien ons hoe die polisie die hoofverdagte, wat my enkele ure tevore met ŉ spies bestorm het, in die dorp aflaai,” sê hy. Heyns sê hy het al meer as 20 sake by die polisie aanhangig gemaak, maar daar word volgens hom nie teen die oortreders opgetree nie. Hy het die dag ná die voorval saam met sy prokureur gesit en ŉ verklaring afgelê en ŉ saak van poging tot moord aanhangig gemaak. Maroela Media het navraag aan die polisie gerig, maar wag nog op terugvoer in dié verband.